Source: https://e-justice.europa.eu/content_small_claims-354-pl-sk.do?member=1
Timestamp: 2019-06-18 22:59:07+00:00
Document Index: 4884996

Matched Legal Cases: ['súd ', 'súd ', '§ 1', '§ 1', '§ 2', 'súd ', '§ 1', '§ 1', '§ 1', '§ 1', '§ 2']

Európsky portál elektronickej justície - Európsky justičný atlas v občianskoprávnych veciach
Veci s nízkou hodnotou sporu - Poľsko
VYHĽADÁVANIE PRÍSLUŠNÝCH SÚDOV/ORGÁNOV
Štát: Poľsko
Nástroj: Európske cezhraničné konania vo veciach s nízkou hodnotou sporu
Článok 25 ods. 1 písm. a) Príslušné súdy
Článok 25 ods. 1 písm. b) Komunikačné prostriedky
Článok 25 ods. 1 písm. c) Orgány alebo organizácie poskytujúce praktickú pomoc
Článok 25 ods. 1 písm. d) Prostriedky elektronického doručovania a komunikácie a prostriedky na vyjadrenie akceptovania
Článok 25 ods. 1 písm. e) Osoby alebo profesie, ktoré majú povinnosť akceptovať doručovanie písomností alebo iné formy písomnej komunikácie elektronickými prostriedkami
Článok 25 ods. 1 písm. f) Súdne poplatky a spôsoby platby
Článok 25 ods. 1 písm. g) Opravné prostriedky a súdy, na ktoré ich možno podať
Článok 25 ods. 1 písm. h) Preskúmanie súdneho konania a súdy príslušné na výkon takéhoto preskúmania
Článok 25 ods. 1 písm. i) Akceptované jazyky
Článok 25 ods. 1 písm. j) Orgány príslušné na výkon
Okresné súdy (sądy rejonowe) alebo krajské súdy (sądy okręgowe).
V zásade má právomoc (na prvom stupni) okresný súd. Krajský súd má však právomoc (na prvom stupni) vo veciach, ktoré vzhľadom na ich charakter patria do vecnej príslušnosti krajských súdov bez ohľadu na hodnotu nároku. Patria k nim napríklad majetkové nároky na ochranu autorských práv.
Písomné podania v papierovej forme.
Kancelárie služieb zákazníkom (Biura Obsługi Interesantów) na okresných a krajských súdoch.
Elektronické spôsoby komunikácie nie sú povolené.
Neexistuje takáto povinnosť.
Za návrhy vo veciach prejednávaných v rámci európskeho konania vo veciach s nízkou hodnotou sporu sa účtuje poplatok stanovený vo výške 100 PLN. Rovnaký poplatok sa účtuje aj za podanie odvolaní.
Súdne poplatky v občianskoprávnych veciach je možné zaplatiť bezhotovostným prevodom na bežný účet príslušného súdu (informácie o účte možno získať priamo z webového sídla súdu alebo z webového sídla ministerstva spravodlivosti), priamo v pokladni súdu alebo vo forme súdnych kolkových známok získaných v pokladni súdu.
Ak nastanú okolnosti uvedené v článku 7 ods. 2 nariadenia, príslušný súd vydá rozsudok, proti ktorému môže dotknutá osoba podať odvolanie na súde druhého stupňa (t. j. odvolania proti rozsudkom okresného súdu sa podávajú na krajskom súde a odvolania proti rozsudkom krajského súdu sa podávajú na odvolacom súde). Odvolania sa podávajú na súde, ktorý vydal napadnutý rozsudok do dvoch týždňov od doručenia odôvodneného rozsudku navrhovateľovi. Ak dotknutá strana nepožiada o doručenie odôvodneného rozsudku do jedného týždňa od vyhlásenia rozsudku (alebo v prípade rozsudku vyneseného na neverejnom zasadnutí do jedného týždňa od doručenia rozsudku), lehota na podanie odvolania začne plynúť po uplynutí lehoty na podanie takejto žiadosti. (Článok 316 § 1, článok 367 § 1 a článok 367 § 2 v spojení s článkami 369 a 50526 Občianskeho súdneho poriadku). Ak nastanú okolnosti stanovené v článku 7 ods. 3 nariadenia, súd vydá rozsudok pre zmeškanie. Žalovaný môže podať námietky proti rozsudku pre zmeškanie na súde, ktorý rozsudok pre zmeškanie vydal. V prípade nepriaznivého výsledku má navrhovateľ právo podať odvolanie podľa všeobecných podmienok. (Článok 339 § 1, článok 342 a článok 344 § 1 Občianskeho súdneho poriadku).
Návrh na zrušenie rozsudku (článok 50527a Občianskeho súdneho poriadku). Na preskúmanie tohto návrhu je príslušný súd, ktorý vydal rozsudok.
Poľština.
Príslušnými orgánmi na výkon rozsudkov vydaných v európskom konaní vo veciach s nízkou hodnotou sporu sú súdni exekútori (komornicy). Sťažnosti proti opatreniam prijatým súdnymi exekútormi možno podať na príslušnom okresnom súde. Právny základ: článok 767 § 1 Občianskeho súdneho poriadku.
Návrh na zamietnutie výkonu rozhodnutia sa musí predložiť krajskému súdu s územnou pôsobnosťou podľa bydliska alebo sídla dlžníka alebo v prípade neexistencie takéhoto súdu krajskému súdu, v ktorého jurisdikcii výkon rozhodnutia prebieha alebo sa má vykonávať.
Orgán zodpovedný za vykonávanie opatrení podľa článku 23 nariadenia je príslušný okresný súd. Právny základ: článok 115320 § 1 a § 2 Občianskeho súdneho poriadku (v prípade výkonu rozhodnutia vykonaného v Poľsku na základe rozsudku vydaného v európskom konaní vo veciach s nízkou hodnotou sporu v inom členskom štáte EÚ) alebo článok 8202 Občianskeho súdneho poriadku (v prípade výkonu rozhodnutia vykonaného v Poľsku na základe vykonateľného titulu vo forme rozsudku vydaného poľským súdom v európskom konaní vo veciach s nízkou hodnotou sporu a obsahujúceho vyhlásenie vykonateľnosti).
Posledná aktualizácia: 04/04/2019